Selvmordsforsøg, overgreb, rygning og kost – der er stadig store udfordringer for folkesundheden i Grønland

*Af Peter Bjerregaard og Christina Viskum Lytken Larsen*

Statens Institut for Folkesundhed (SIF) udgav i 2019 sammen med Peqqissutsimut Naalakkersuisoqarfik (PN) hovedrapporten fra Befolkningsundersøgelsen af sundhed og sygdom blandt unge og voksne i Grønland (B2018).

De første befolkningsundersøgelser udgjorde grundlaget for folkesundhedsprogrammet Inuuneritta I, og resultater og erfaringer fra alle undersøgelserne har været brugt i arbejdet med udviklingen af Inuuneritta II (2013-2019). Folkesundheden i Grønland følges ved hjælp af 46 indikatorer, hvoraf 20 stammer fra Befolkningsundersøgelserne blandt voksne. De øvrige indikatorer kommer fra Skolebørnsundersøgelserne (HBSC), Landslægen, Grønlands Statistik m.fl.

Indsamlingen af data til B2018 blev gennemført i perioden oktober 2017 – januar 2019. I alt 2539 personer på 15 år eller derover deltog i undersøgelsen. Undersøgelsen blev gennemført i 12 byer og 8 bygder i alle kommunerne.

En række indikatorer fortjener efter forskergruppens mening særlig opmærksomhed (se tabellen).

|  |  |  |  |  |  |  |
| --- | --- | --- | --- | --- | --- | --- |
| **Indikator** | **2005-2010** | **2018** | **Ratio B2018:2005** | **95% Sikkerheds- interval** | | **Konsekvens for folkesundheden** |
| **Generel sundhedstilstand** |  |  |  |  |  |  |
| Social ulighed i rygning (koncentrationsindeks)\* | 0,09 | 0,12 | 1,34 | 1,27 | 1,43 | Stor og stigende social ulighed |
| **Børn og unge** | % | % |  |  |  |  |
| Andel 18-29-årige, der har været udsat for seksuelle overgreb inden 18-årsalderen | 32,8 | 27,0 | 0,82 | 0,63 | 1,07 | Høj forekomst |
| 18-29-årige med selvmordsforsøg seneste år | 9,1 | 8,3 | 0,91 | 0,59 | 1,40 | Høj forekomst |
| **Rygning** |  |  |  |  |  |  |
| Dagligrygere | 58,6 | 54,7 | 0,93 | 0,87 | 1,00 | Faldende tendens, men stadig høj forekomst |
| **Kost og fysisk aktivitet** |  |  |  |  |  |  |
| Andel med Body Mass Index ≥30 kg/m2 | 22,9 | 27,8 | 1,21 | 1,09 | 1,35 | Høj og stadig stigende forekomst |
| Spiser frugt dagligt | 37,2 | 38,8 | 1,04 | 0,95 | 1,14 | Uændret |
| Spiser grøntsager dagligt | 23,9 | 29,6 | 1,24 | 1,11 | 1,39 | Stigende tendens |
| Spiser fisk mindst 1 gang om ugen | 56,0 | 42,8 | 0,76 | 0,71 | 0,83 | Faldende tendens |
| Drikker saft eller sodavand hver dag | 24,4 | 43,9 | 1,80 | 1,62 | 2,00 | Høj forekomst og stigende tendens |

\*Koncentrationsindeks er et matematisk udtryk for fordelingen af et helbredsmål f.eks. over sociale grupper i befolkningen. Jo større indeks, jo mere afviger fordelingen fra lighed. Se f.eks. World Bank. The concentration index. Quantitative Techniques for Health Equity Analysis, Technical Note #6: 1-5. <http://siteresources.worldbank.org/INTPAH/Resources/Publications/Quantitative> Techniques/health\_eq\_tn06.pdf

Der er fortsat rigtig mange, der ryger, selvom der er en (svagt) faldende tendens. Det gælder både mænd og kvinder. Desuden er der stor social ulighed i forekomsten af dagligrygere; således røg 65% af ufaglærte imod kun 35% af deltagere med lang eller mellemlang uddannelse - og 74% af deltagere uden erhverv. Den sociale ulighed er tiltagende.

Der er fortsat en høj andel af de yngre deltagere i Befolkningsundersøgelserne, der fortæller, at de har været udsat for seksuelle overgreb som børn eller unge, og tilsvarende mange, der har haft selvmordsforsøg. Vi ved at overgreb og selvmordstanker er tæt forbundet, og overgreb er derfor fortsat et vigtigt opmærksomhedspunkt. Der er muligvis en nedadgående tendens, men de absolutte tal er så små, at udviklingen ikke er statistisk sikker. Overgreb og selvmordstanker hænger sammen med alkoholmisbrug, og da den gennemsnitlige import af alkohol har været faldende siden slutningen af 1980erne, er det måske på sin plads med en behersket optimisme.

Igennem mange år har andelen af svært overvægtige med et Body Mass Index på 30 kg/m2 eller mere været stigende for både mænd og kvinder, men det ser ud til, at stigningen ikke længere er helt så udtalt som før. Andelen af svært overvægtige i Grønland er betydeligt højere end i Danmark (17%), men sammenlignelig med andelen hos samer i Norge.

Kosten ændrer sig både i ønsket og uønsket retning. Der er flere, der spiser grøntsager hver dag, mens andelen, der spiser frugt, er uændret. Derimod er andelen, der spiser fisk mindst én gang om ugen dalende og flere og flere drikker sodavand hver dag. I det store og hele må man konkludere, at kostvanerne er under forværring.

Larsen CVL, Hansen CB, Ingemann C, Jørgensen ME, Olesen I, Sørensen I, Koch A, Backer V, Bjerregaard P. Befolkningsundersøgelsen i Grønland 2018. Levevilkår, livsstil og helbred: Oversigt over indikatorer for folkesundhed [på dansk og grønlandsk]. København: Syddansk Universitet. Statens Institut for Folkesundhed, 2019. 66 s. (SIF's Grønlandsskrifter nr. 30).